Mărturie sub protecția anonimatului: „Din sediu, pentru el, se pleacă la 6:35 dimineaţa. Alimentează mereu, indiferent de kilometrii parcurşi. E o regulă, rezervoarele trebuie să fie pline dimineaţa. Passat-ul se alimentează de la minister, nu are cotă”.

Aşa ar fi început orice zi de muncă pentru cei care îl escortau pe ministrul de Interne. Ziua de lucru putea să aibă chiar şi 14 ore, spun oamenii.

Mărturie sub protecția anonimatului: „La locuinţa de la Snagov stă fi-su. Mai rămâne şi el peste noapte şi e preluat de la Săftica. Viteza în afara localităţii este de 150-180 km/h. (În presă s-a vorbit că şi băiatul ar fi beneficiat de coloană. E adevărat?) Nu. Înainte să-şi ia permis, ar fi avut ceva maşină de la minister. Un Passat care îl ducea unde voia. Dar nu coloană”.

Martorii spun că maşinile goneau încotro avea treabă şeful lor: la întâlniri oficiale, vizite private sau la sediile de partid.

Mărturie sub protecția anonimatului: „De la partid mai pleacă una sau două maşini după sedinţe şi se anunţă prin staţie câte maşini se ataşează la coloană. Ni se spune:"în afară de oficială, mai aveţi una sau două maşini în plus!"”

Ofiţerii de poliţie îl aşteptau şi câteva ore.

Mărturie sub protecția anonimatului: „De cele mai multe ori din cauza asta stăm peste program, în cazurile astea se face raport pentru ore suplimentare. Se rămâne mereu pentru retur, nu se ştie niciodată la ce oră se întoarce de la Jilava. Ştiu că a mai mers şi la Giurgiu. Atunci are BMW (n.r. maşină de însoţire) de la Direcţie. Ei se ocupă doar de ieşirile din Bucureşti. Pe 22-23 august a fost în judeţul Alba cu coloană de la Direcţie. A fost dus şi la Mamaia, la mare, a fost preluat la revenire.”

În Bucureşti, zonele Aviatorilor, Băneasa, Pipera, Lahovari, Vitan, Mioriţa, Militari sau Spitalul Militar Central erau cel mai des frecventate de ministrul Gabriel Oprea, susţin acealeşi surse din sistem.

Subalternii îşi amintesc de ziua onomastică a şefului lor. Ar fi organizat o petrecere la un restaurant de lux din centrul Capitalei. Şi atunci ar fi avut antemergător, iar poliţiştii de la însoţire au fost printre invitaţi. Nu s-a întâmplat de multe ori să stea la aceeaşi petrecere cu şeful lor.

Coloanele ministrului de Interne ar fi făcut zeci de kilometri zilnic. Sute în fiecare săptămână.

„Speculațiile conform cărora în activitatea mea aș fi încălcat legea ori aș fi utilizat dispozitivul de însoțire fără temei legal, vă asigur că acestea sunt complet nefondate”, spune, în schimb, ministrul de Interne.

Un alt agent cu identitate protejată susţine că de la izbucnirea scandalului, ministrul a renunţat la escortă şi ar trebui să stea în trafic ca orice bucureştean de rând. Cu toate acestea, mai are mici beneficii ale funcţiei.

„Se dă codul lui de maşină şi acum. Oamenii care ştiu şi sunt în intersecţii îl scot din semafoare”, spune acesta.

„Decesul poliţistului este doar unul dintre efectele la care sunt supuşi poliţiştii ca urmare a nerespectării ordinelor de către şefi. Șefii dau ordine ilegale, iar poliţiştii nu au curajul să le refuze”, spune liderul de sindicat Vasile Lincu.

Citiți și: